text: Dou roi Cléomadès sai bien 
   Que il n'oublia nule rien 
   K 'à honnour à faire aferist, 
   Ainsi que l'estoire le dist. 
   Ainc rois à feste ne donna 
   Tant de grans dons que il fist là. 
   As dames et as chevaliers 
   Chevaus, palefrois et deniers, 
   Folio69r
   Plenté de dras d'or et de soie, 
   Or monnéé et sans monnoie, 
   Coronnes, fermaus et joiaus 
   PageV02P272
   Donna assez, riches et biaus. 
   Hanas d'or, pos, platiaus d'argent 
   Donna li rois à pluseur gent, 
   Et d'autres manieres de dons, 
   Tant que n'en sai dire les nons ; 
   Si que tout cil qui là estoient 
   Entre aus conmunaument disoient 
   C'onques mais n'avoient veüe 
   Feste de si très grant value 
   Com cele, ne mais ne feroient. 
   De tout la feste moult prisoient. 
  